b"\n_START_ARTICLE_\nOrenci i Paci\xc3\xa8ncia d'Osca\n_START_SECTION_\nHistoricitat\n_START_PARAGRAPH_\nLa seva hist\xc3\xb2ria \xc3\xa9s tardana i potser forma part d'un conjunt de tradicions llegend\xc3\xa0ries, de dif\xc3\xadcil comprovaci\xc3\xb3, teixides al voltant de la figura de Sant Lloren\xc3\xa7 m\xc3\xa0rtir. El primer document on consten \xc3\xa9s una butlla de Climent VII, de 1387, que concedeix indulg\xc3\xa8ncia a qui pregui al santuari de Loreto, on s\xc3\xb3n enterrats. _NEWLINE_\xc3\x89s probable que poguessin \xc3\xa9sser pares de Lloren\xc3\xa7, la historicitat del qual ha estat comprovada. No obstant aix\xc3\xb2, la dataci\xc3\xb3 d'Orenci d'Aush, que va viure al segle V, no concorda amb aquests i probablement es tracta d'un afegit posterior, potser basat en la coincid\xc3\xa8ncia de noms del pare i el bisbe d'Aush.\n_START_SECTION_\nBiografia\n_START_PARAGRAPH_\nOrenci era un llaurador benestant d'Osca, que es va casar amb una dama rica de la ciutat, Paci\xc3\xa8ncia. Van viure prop d'Osca a una granja a Loreto, on avui hi ha el santuari de Nuestro Se\xc3\xb1ora de Loreto. Vivien amb austeritat, destinant la seva fortuna a la caritat i la benefic\xc3\xa8ncia. Van tenir dos fills bessons, Lloren\xc3\xa7 i Orenci, que arribarien a \xc3\xa9sser canonitzats. El papa Sixt II, passant per la regi\xc3\xb3, va con\xc3\xa8ixer la fam\xc3\xadlia i va viure amb ells; en marxar, va portar a Roma un dels fills, Lloren\xc3\xa7, perqu\xc3\xa8 fes carrera eclesi\xc3\xa0stica a la ciutat._NEWLINE_Quan Paci\xc3\xa8ncia va morir, Orenci va acompanyar el seu fill Orenci a Tarbes (G\xc3\xa0l\xc2\xb7lia), on visqu\xc3\xa9 dedicat a l'agricultura; quan hi va \xc3\xa9sser nomenat bisbe d'Aush, el pare va tornar a Osca. En morir en olor de santedat, va \xc3\xa9sser sebollit a Loreto, amb la seva esposa._NEWLINE_Se n'expliquen diverses llegendes: que va amansir els vedells fent-los el senyal de la creu, o que un dia un llop va matar un dels vedells, que feia servir per portar el jou i llaurar; el llop, penedit, va venir poc despr\xc3\xa9s i es va posar sota el jou, fent coble amb l'altre vedell i ajudant a llaurar el camp.\n_START_SECTION_\nVeneraci\xc3\xb3\n_START_PARAGRAPH_\nEs comen\xc3\xa7\xc3\xa0 a venerar com a pare de Lloren\xc3\xa7, sant patr\xc3\xb3 molt venerat a la zona. Sobre el lloc de la granja s'aixec\xc3\xa0 un santuari dedicat a la fam\xc3\xadlia, documentat des del 1102, que amb el temps prengu\xc3\xa9 el nom de la Mare de D\xc3\xa9u de Loreto. De fet, el nom de Loreto era anterior i, possiblement, Lloren\xc3\xa7, Laurentium, tingui a veure amb el top\xc3\xb2nim."